# Processkrivning

*Genskrivning*:

Når en elev skriver og får rettet (dele af) en besvarelse flere gange. Rettelser og kommentarer til første udgave af opgaven skal ikke være detaljerede og konkret angive den ”rigtige” løsning, men skal være generelle og igangsættende, så eleven selv kan forbedre opgaven ved genskrivningen. Ofte vil elevernes udbytte af rettelserne øges, hvis læreren koncentrerer sin indsats om et eller flere på forhånd aftalte passager eller aspekter i besvarelsen. Med andre ord: fokuseret retning.

Eks. 1 Sprogfag: Ved træning i oversættelse kan man lade eleverne arbejde med at finde grammatisk problematiske steder i den tekst, der skal oversættes mhp. at styrke deres sproglige opmærksomhed. Herefter kan man lade dem skrive oversættelsen i grupper, der så evt. kan bytte forslag for at diskutere deres forskellige bud på oversættelsens udfordringer. Læreren retter de indkomne forslag, men uden at give den færdige løsning. Herefter får eleverne i det efterfølgende arbejde i klassen mulighed for at slå op i grammatik og ordbøger og selv gøre ”detektivarbejdet”[[1]](#footnote-1).

# Eks. 2. En teoretisk opgave (fx ”Forklar hvorfor totale måneformørkelser ses meget oftere i Danmark end totale solformørkelser”) afleveres og rettes/kommenteres først med hensyn til det faglige indhold. Eleverne skriver herefter samme opgave, men nu med vægt på det formidlingsmæssige, fx til en bestemt målgruppe (en kort artikel i *Samvirke*)[[2]](#footnote-2).

1. UVM: Omlægning af skriftligt arbejde. December, 1999. [↑](#footnote-ref-1)
2. UVM: Omlægning af skriftligt arbejde. December, 1999. [↑](#footnote-ref-2)